PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

DIRECŢIA ECONOMICĂ

NR. 25843/21.04.2023

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Scriere, Implementare și Monitorizare Proiecte și Directorul executiv al Direcției Economice formulează următorul:

**RAPORT DE SPECIALITATE**

la proiectul de hotărâre privind asigurarea contribuţiei proprii în proiectul

“Funcţionarea pentru anul 2023 a Grupării Europene de Cooperare Teritorială Oraşe Europene de Graniţă”

Ordonanţa de Urgenţă a Guvernului nr. 127/2007, privind Gruparea Europeană de Cooperare Teritorială reglementează înfiinţarea unei noi instituţii juridice, în concordanţă cu Directiva nr. 1082/2006/CE publicată la 31 iulie 2006, sistem ce poate fi aplicat de către statele membre de la 1 august 2007.

Conform art. 1 alin. (2) din OUG nr. 127/2007, GECT acţionează pentru a implementa programe sau proiecte de cooperare teritorială cofinanţate de Uniunea Europeană, în primul rând din instrumente structurale, Fondul european de dezvoltare regională, Fondul social european, Fondul de coeziune, precum şi pentru a realiza alte acţiuni specifice de cooperare teritorială cu sau fără contribuţie financiară.

Prin apariţia GECT, accesarea resurselor din obiectivul Cooperare Europeană Teritorială a politicii de coeziune a primit un nou imbold, GECT putând acţiona şi pentru a implementa programe sau proiecte de cooperare finanţate în principal din Fondul European de Dezvoltare Regională, Fondul Social European, Fondul de Coeziune, etc. De asemenea, în cadrul legal al GECT poate fi implementată o strategie (transfrontalieră, transnaţională şi interregională) complementară la cea locală sau microregională.

Prin HCL nr. 120/25.04.2013, Consiliul Local al municipiului Satu Mare a aprobat participarea municipiului Satu Mare ca şi membru fondator în Gruparea Europeană de Cooperare Teritorială Oraşe Europene de Graniţă. Obiectivul general al Grupării este ca în cadrul cooperării transfrontaliere să consolideze coeziunea economică şi socială dintre mebri.

Sarcina primordială a Grupării este implementarea de programe şi proiecte iniţiate în cadrul unor colaborări în zona frontierelor aferente acestui GECT.

Ministerul Afacerilor Externe al Ungariei lansează periodic programe de finanţare în vederea asigurării funcţionarii Grupărilor Europene de Cooperare Teritorială Oraşe Europene de Graniţă (GECT). Scopul programelor este întărirea coeziunii economice şi sociale, precum şi facilitarea colaborărilor transnaţionale în cadrul GECT prin finanţarea cheltuielilor ce presupun funcţionarea acestora.

Membri fondatori ai Grupării, Municipiul Nyiregyhaza şi Municipiul Satu Mare au oportunitatea de a implementa un proiect care să vizeze asigurarea funcţionalităţii acestei Grupări. Proiectul cu titlul “Funcţionarea pentru anul 2023 a Grupării Europene de Cooperare Teritorială Oraşe Europene de Graniţă”- CrossBord Air este necesar pentru desfăşurarea de diverse activităţi în vederea realizării obiectivelor GECT, prin asigurarea condiţiilor materiale.

Durata de implementare a proiectului este de 18 luni.

Bugetul total al proiectului este de 75.949.816,43 Forinţi din care contribuţia solicitantului (Municipiul Nyiregyhaza şi Municipiul Satu Mare) este de 4.102.828 Forinţi. Contribuţia proprie a municipiului Satu Mare este de 1.928.008 Forinţi. Plata se va face în lei folosind echivalenţa de la data plăţii.

Tinând cont de cele prezentate mai sus, proiectul de hotărâre se înaintează Consiliului Local al Municipiului Satu Mare cu propunere de aprobare.

Director executiv Şef Serviciu

Ec. Ursu Lucia Dr. Sveda Andrea